b"\n_START_ARTICLE_\nNicasio \xc3\x81lvarez de Sotomayor\n_START_SECTION_\nBiografia\n_START_PARAGRAPH_\nEl 1931 es llicenci\xc3\xa0 en medicina a la Universitat de Madrid. El 1930 s'afili\xc3\xa0 a la CNT, de la que en fou secretari general de la Federaci\xc3\xb3 de Madrid i tresorer del sindicat de Sanitat. Fou empresonat per les autoritats de la dictadura de Primo de Rivera entre octubre de 1930 i abril de 1931. Fou un dels l\xc3\xadders sindicals de la vaga de la Telef\xc3\xb2nica de 1931. El 1932, per\xc3\xb2, abandon\xc3\xa0 la CNT per haver mantingut enfrontaments amb dirigents de la FAI. Aleshores va passar a formar part de Falange Espa\xc3\xb1ola, en el si de la qual va fundar un sindicat el 1934, la Central Obrera Nacional-Sindicalista (juntament amb el tamb\xc3\xa9 anarquista Francisco Guill\xc3\xa9n Salaya i el comunista Manuel Mateo), a inst\xc3\xa0ncies de Ramiro Ledesma Ramos. Fou membre del I Consell Nacional de Falange Espa\xc3\xb1ola y de las JONS, com a Cap de Serveis reconegut per la Junta de Comandament el 28 d'agost de 1934. _NEWLINE_L'any seg\xc3\xbcent, per\xc3\xb2, es desvincul\xc3\xa0 de Falange, firmant el comunicat de premsa amb Ramiro Ledesma Ramos i l'altre fundador de les JONS, On\xc3\xa9simo Redondo (Heraldo de Madrid, 14 de gener de 1935). Tots tres foren expulsats de l'organitzaci\xc3\xb3 el 1935.  _NEWLINE_Malgrat la seva anterior milit\xc3\xa0ncia, a les eleccions generals espanyoles de 1936 va donar suport la candidatura del Front Popular i fou escollit alcalde de Cilleros dins les llistes del PSOE. En el moment en qu\xc3\xa8 es produ\xc3\xad el cop d'estat del 18 de juliol de 1936 era president de la Casa del Pueblo. Aleshores va fugir a la muntanya, on va organitzar actes de sabotatge contra els nacionals fins al 2 d'agost de 1936, quan fou abatut a la Serra de Gata. Segons altres versions fou afusellat per falangistes."